Document ID: /fineweb-2-swissfilter-quality_10-filterrobots/filtered/05600.jsonl.gz/101

(Istinit događaj, dogodio se u jednoj osnovnoj školi u Egiptu)
’’Nastavnica je željela da provjeri torbe (ruksake) učenika u razredu, kako bi se otkrio učenik koji je bez pitanja uzimao tuđe stvari. Ušla je u razred i bez najave i objašnjenja počela da pregleda po učeničkim torbama. Učenici nisu znali o čemu se radi! Bili su zbunjeni, a jedna učenica nije bila samo zbunjena, već je bila jako prepadnuta, boja njenog lica postala je bijela kao boja bijelog zida. U očima joj se vidio strah, koji je postajao sve jači, kako se učiteljica približavala njenom stolu, pomislila je u sebi: ’’Ne, neću joj to dozvoliti!’’
Uzela je torbu i privila je na svoja prsa, stežući je svojim rukama. Nastavnica ju je hladnokrvno i sumnjičavo pogledala. Odmah je prišla i počela na silu da uzme torbu. Učenica je plakala i molila da joj ne uzima torbu, ali nastavnica je bila uporna i nakon njene reakcije je bila još više ubijeđena da je ona krivac. Nastavnica nije mogla torbu da uzme iz njenih ruku, ljutito i u afektu je odgurnula učenicu i zaprijetila da će pozvati policiju. Nakon što je spomenula policiju, učenica je ustala, plačući počela je joj ljubiti ruku i ponudila je svoju torbu da je provjeri. Molila je nastavnicu da ne zove policiju.
Dok ju je molila i preklinjala, na vrata učionice pojavila se je direktorica škole. Zamolila je nastavnicu da se smiri i pozvala je učenicu da se kontrola torbe izvrši u njenom uredu. Dok je stajala u ćošku ureda, nastavnica je pred direktoricom počela da traži po torbi. Izvadila je jednu crnu kesu a u njoj su bili ostaci sendviča, nagrižene jabuke i nektarine, tvrde kifle, vrećica u kojem je bilo malo grickalica.
Učiteljica upita: “Šta je ovo“? Učenica odgovori: “To je hrana, hrana koju svaki dan sakupljam za svoju braću i sestre i nosim je kući. Nisam dala da mi se torba prekopa u razredu, jer bi se otkrilo šta se u torbi nalazi.“ Njena nastavnica i direktorica su šutjele, ostale su bez riječi, samo bi se ponekad pogledale.
Direktorica joj je prišla, pomilovala po glavi i u upitala: “Zašto, zar ti je takvo stanje kod kuće“? Ona uplakana odgovori: “Ja vas molim da za ovo ne saznaju učenici u razredu, molim vas, ovo je zadnji put, neće se više ponoviti, obećavam ! Majka nam je bolesna i nepokretna, a otac u zatvoru zbog prodaje droge. Svaki dan ostanem poslije školske nastave, kako bi iz kanta za otpad (smeće) pokupila ostatke hrane, uglavnom sendviče svojih prijatelja iz škole i kako bi tu hranu donijela svojoj mlađoj braći i sestrama. “
‘’ESTAGFIRULLAH – ESTAGFIRULLAH’’
Dragi brate i sestro, mnogo je ovakvih ili sličnih događaja! Naša nas vjera uči da se vodi briga o siročadima, dobročinstvo da im se čini i pruži ruka pomoći. Uzvišeni Allah nas upozorava u Kur’anu: ’’I siroče ne ucvili.“ (Ed-Duha, 9).
Budi brate i sestro prema siročetu milostiv i nježan. I djeca siročadi su ukras ovoga svijeta kao što su i naša. U koliko budeš u prilici da pomogneš nevino dijete siroče da se i njegov osmijeh ne ugasi, tvoja mala pomoć njemu će biti velika! Neka i on ima sretno djetinjstvo. Mnogo je djece kojima je potrebna pomoć…
Zato sebe i vas molim da u ovim mubarek danima mjeseca ramazana dovimo, razmišljamo i o njima. Božiji poslanik Muhammed a.s., nas podstiče na ukazivanje pažnje i blago ponašanje prema njima, govoreći u jednom hadisu: ’’Želiš li da ti srce bude blago i da ostvariš svoje želje? Budi milostiv prema siročetu, pomiluj ga po glavi i nahrani onim čime se ti hraniš, srce će ti biti blago i svaka će ti se želja ispuniti.’’
Ibn Kajim el-Dževzijj je kazao: ”Kada uzimaš pune ti se ruke a kada daješ puni ti srce”.
Zapamti, brate i sestro : I OSMJEH POKLONJEN SIROČETU JE SEVAP!
Ispunimo preostale dane ramazana molbama, dovama, traženjem oprosta od Allaha, dž.š., molimo Gospodara da primi dove naše, istigfare, ukabuli post i ramazanske ibadete, a podari siročadima zdravlje, opskrbu i osmijeh na njihovim licima. AMIN!
Neka vam je mubarek današnji dan mjeseca ramazana.
10. Maj 2020.g. / 17. Ramazan 1441.h.g.
Imam džemata Chur; Ibrahim ef. Hadžić
Dana 24.04.2018, prije tačno dvije godine, naš džemat je otpočeo sa radom i skupa sa svojim džematlijama otpočeo jednu vrijednu i korisnu stazu na putu islama. Skupa s vama smo otpočeli mnoge projekte, uživali u korisnim druženjima, ugostili vrijedne musafire i naućili mnoge korisne stvari, pa se ovom prilikom zahvaljujemo svima na radu i trudu. Vaše nesebično zalaganje je razlog zašto smo i danas još uvijek tu i što se naš džemat u Kreuzlingenu konstantno širi i dobiva nove članove. Molimo Allaha, dš.š., da svakog ponaosob nagradi za učinjeno. Kako nismo u situaciji da Ramazan provedemo u džamiji, molim Allaha da nam podari svoju milost i da se okupimo na dan Bajrama u prostorijama našeg džemata u Kreuzlingenu.
Ishak Pijanić
predsjednik DŽO
Glavni imam i predsjednik Islamske zajednice Bošnjaka u Švicarskoj su džematima dostavili dopis u kojem se daju instrukcije o postupanju u džematima Islamske zajednice Bošnjaka u Švicarskoj a vezano za pandemiju corona virusa.
Prenosimo dostavljeni dokument.Dopis_corona_virus_1332020
Džematlije džemata GAM koriste razne prilike da se u međusobnom druženju zbližuju, razgovaraju i misle bolju budućnost za sebe i za djecu svoju. Godinama stara aktivnost zajedničkih džematskih večera se nastavila i u ovome zimskom periodu kada su noći duge i hladne i manje pogodne za boravak vani, a pružaju više mogućnosti za efektivno korištenje vremena kao dara Božijeg. Okupljanje u džematima, obavljanje zajedničkog namazam, predavanja i tribine su samo neki oblici kako se to vrijeme može ispuniti na hajirli način.
Ljudi koji žive u izobilju i nemaju probleme vezane za osnovne i svakodnevne ljudske potrebe lahko mogu zaboraviti da postoje mnogo onih koji nemaju ono što se podrazumijeva da si imaju. Preokupacija sobom i vlastitim životom, te veliki izbor zabavnih sadržaja u kojima čovjek može provoditi svoje vrijeme između posla i sna, ostavlja mu malo vremena da misli na druge.
Nakon akšam-namaza u džematu, džematske večere, druženja i jacija-namaza u džematu GAM, u subotu 07. decembra 2019. godine, džematlije GAM-a su imale priliku saslušati i svjedočiti predstavljanju udruženja Međunarodni forum solidarnosti EMMAUS iz Doboj – Istoka i saznati za niz njihovih aktivnosti.
Pomoćnik drirektora MFS-EMMAUS, Elmedina Škrebo u pratnji sa Jasminom Mujakićem su uz nekoliko kratkih video-klipova predstavili niz projekata koje MFS-EMMAUS realizira širom Bosne i Hercegovine. Dirljive priče i primjeri udruženja i desetina angažiranih ljudi koji su odabrali biti spona između ljudi koji pomoć trebaju i ljudi koji žele pomoći.
Ženska sekcija džemata GAM je isto večer financijski podržala projekat stipendiranja učenika koji borave u učeničkom internatu u Srebrenici tokom mjeseci u kojima se odvija školska nastava jer su njihove kuće udaljene od Srebrenice i Bratunca i do 40 kilometara.
Vidljivo dirnuti sa onim što su vidjeli, džematlije GAM-a su se razišli kućama sa obnovljenom spremnošću da budu od pomoći u raznim akcijama i projektima ne očekujući ničiju nego nagradu Allaha Uzvišenog.
U subotu, 7.12.2019-te godine u džematu Ricken je održana sedma donatorska večera sa ciljem prikupljanja sredstava za otplatu duga nastalog kupovinom džematskih prostorija.
Iz godine u godinu ovaj dogadjaj biva sve posjećeniji te je ove godine bilo preko 200 prisutnih džematlija! Ono što dogadjaj čini posebnim jeste i veliki broj prisutnih iz drugih džemata: Wattwila, Ciriha, Luzerna pa čak i dalekog Biela te mnogih drugih.
Domaćini brojnim gostima bili su imam džemata prof. Sadudin efendija Tutnjić i predsjednik džematskog odbora Enes Redžić sa svojim odborom i aktivistima. Domaćini su iskazali svoju zahvalnost svima na odzivu na donatorsku večeru i uputili dovu Allahu, Uzvišenom, da im ukabuli ono što rade zarad Njegovog zadovoljstva.
Gost, predavač je bio dr. hafiz Safet efendija Husejnović koji je veoma inspirativno govorio o važnosti i vrijednosti kako izdvajanja imetka u ime Allaha tako i izvršavanja ostalih ibadeta kojima nas je Uzvišeni Allah obavezao.
Pored hafiza Husejnovića gost je bio i predsjednik IZBCH Džemal Fišek koji u svome obraćanju nije krio oduševljenost ovim džematom i njihovim uspjesima uprkos činjenici da imaju prilično mali broj džematlija. Naime, radi se o džematu koji ima oko 160 članova a 2012-te godine su kupili objekat u vrijednosti od 1100 000 franaka te do sada otplatili 800 000 i još 250 000 franaka uložili u renoviranje objekta. Ako uzmemo u obzir da su za 7 godina pored vlastitog rada prikupili preko milion franaka novčanih sredstava onda 300 000 duga koji je preostao ne izgleda tako veliko. Predsjednik IZBCH je u ime Zajednce uručio i simboličan poklon kao znak podrške u radu džemata što je sa ostalim donacijama značilo da je te večeri sakupljeno 38 000 franaka.
Dovu nakon večere je proučio Prof. Sakib efendija Halilović dugogodišnji imam džemata Cirih, sada član Izvršnog odbora IZBCH.
Molimo Allaha, Uzvišenog da primi od svih naših džematlija trud i dobro koje čine na jačanju džemata i Zajednice.
GALERIJA FOTOGRAFIJA
[AFG_gallery]